CELEX: 32021D1361
Language: ro
Date: 2021-06-30 00:00:00
Title: Decizia (UE) 2021/1361 a Comisiei din 30 iunie 2021 de autorizare a Greciei să aplice o prelungire a unei perioade prevăzute la articolul 10 din Regulamentul (UE) 2021/267 al Parlamentului European și al Consiliului [notificată cu numărul C(2021) 4650] (Numai textul în limba engleză este autentic)

16.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 293/17
               
            
         DECIZIA (UE) 2021/1361 A COMISIEI
         din 30 iunie 2021
         de autorizare a Greciei să aplice o prelungire a unei perioade prevăzute la articolul 10 din Regulamentul (UE) 2021/267 al Parlamentului European și al Consiliului
         
            
               [notificată cu numărul C(2021) 4650]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/267 al Parlamentului European și al Consiliului din 16 februarie 2021 de stabilire a unor măsuri specifice și temporare, în contextul persistenței crizei provocate de pandemia de COVID-19, privind reînnoirea sau prelungirea anumitor certificate, licențe, permise și autorizații, amânarea anumitor controale periodice și formări periodice în anumite domenii ale legislației din sectorul transporturilor și prelungirea anumitor perioade menționate în Regulamentul (UE) 2020/698 (1), în special articolul 10 alineatul (4),
         întrucât:
         
                     (1)
                  
                  
                     Articolul 10 alineatul (1) din Regulamentul (UE) 2021/267 prelungește termenele pentru reînnoirea certificatelor de siguranță menționate la articolul 10 alineatul (5) din Directiva 2004/49/CE (2), care altfel ar fi expirat sau ar urma să expire în perioada 1 septembrie 2020-30 iunie 2021.
                  
               
                     (2)
                  
                  
                     Prin scrisoarea din 26 mai 2021, Grecia a prezentat o cerere motivată privind autorizația de a aplica o prelungire cu o lună a perioadei cuprinse între 1 septembrie 2020 și 30 iunie 2021, menționată la articolul 10 alineatul (1) din Regulamentul (UE) 2021/267. Grecia a furnizat informații suplimentare în sprijinul cererii sale la 8 iunie 2021 și 17 iunie 2021.
                  
               
                     (3)
                  
                  
                     Conform informațiilor furnizate de Grecia, este probabil ca reînnoirea certificatelor de siguranță menționate la articolul 10 alineatul (5) din Directiva 2004/49/CE să rămână imposibil de realizat și după data 30 iunie 2021, din cauza măsurilor pe care le-a luat pentru a preveni sau a limita răspândirea COVID-19.
                  
               
                     (4)
                  
                  
                     Printre aceste măsuri, începând cu 7 noiembrie 2020, Grecia a impus telemunca obligatorie pentru cel puțin 50 % din personal, măsuri privind protecția grupurilor vulnerabile și obligația de a izola persoanele bolnave sau pe cele care au avut contacte cu cazuri confirmate de COVID-19.
                  
               
                     (5)
                  
                  
                     Potrivit Greciei, aceste măsuri au cauzat mai multe dificultăți și întârzieri, în special organismului elen competent de certificare a siguranței, ale cărui sarcini sunt exercitate de Autoritatea de reglementare în domeniul feroviar („RAS”). Această autoritate administrativă, care, potrivit Greciei, era deja deficitară în ceea ce privește personalul din cauza efectului măsurilor de recrutare, a devenit împovărată în mod semnificativ de măsurile naționale privind telemunca obligatorie, ceea ce a avut ca efect restricționarea accesului personalului său la dosarele administrative relevante și prelungirea perioadei de examinare administrativă a cazurilor relevante.
                  
               
                     (6)
                  
                  
                     În plus, pentru a proceda la reînnoirea unui certificat unic de siguranță, trebuie efectuate proceduri precum inspecțiile la fața locului de către organismul de certificare a siguranței, pentru a se asigura evaluarea eficacității procedurilor propuse de întreprinderea feroviară, precum și a modificărilor sugerate acestor întreprinderi feroviare. Măsurile menționate mai sus menite să limiteze răspândirea COVID-19 îngreunează finalizarea acestor inspecții la fața locului.
                  
               
                     (7)
                  
                  
                     În plus, cererea de reînnoire a unui certificat de siguranță specific, care este în prezent în curs de analiză de către organismul de certificare a siguranței, a fost depusă cu puțin timp înainte de data expirării acestuia. Potrivit Greciei, deși organismul de certificare competent a depus toate eforturile pentru a-și îndeplini obligațiile în termenele aplicabile, nu este posibil ca autoritatea respectivă să desfășoare procedurile necesare pentru reînnoirea certificatului de siguranță înainte de data expirării acestuia, ținând seama de dificultățile menționate mai sus cauzate de măsurile adoptate pentru a limita răspândirea COVID-19.
                  
               
                     (8)
                  
                  
                     Perioada de o lună pentru prelungirea solicitată este limitată la ceea ce este necesar pentru a permite organismului de certificare a siguranței să îndeplinească formalitățile administrative necesare pentru reînnoirea certificatului de siguranță în cauză.
                  
               
                     (9)
                  
                  
                     Potrivit informațiilor furnizate de Grecia, cele mai recente rapoarte de siguranță ale întreprinderii feroviare care a solicitat reînnoirea certificatului de siguranță menționat arată că nu există niciun incident înregistrat pentru partea din secțiunea de infrastructură feroviară în care își desfășoară activitatea întreprinderea respectivă, în afară de o tentativă de sinucidere care a avut loc în 2019. În plus, organismul de certificare a siguranței nu a observat aspecte legate de riscuri sau cazuri de neconformitate în cadrul activităților de inspecție și monitorizare desfășurate de la emiterea certificatului de siguranță. Din aceste motive și având în vedere că prelungirea solicitată de Grecia este de doar o lună din perioada cuprinsă între 1 septembrie 2020 și 30 iunie 2021 prevăzută la articolul 10 alineatul (1) din Regulamentul (UE) 2021/267, prelungirea solicitată nu ar trebui să conducă la riscuri disproporționate în ceea ce privește siguranța și securitatea transporturilor.
                  
               
                     (10)
                  
                  
                     Prin urmare, Grecia ar trebui să fie autorizată să aplice o prelungire cu o lună a perioadei cuprinse între 1 septembrie 2020 și 30 iunie 2021, menționată la articolul 10 alineatul (1) din Regulamentul (UE) 2021/267.
                  
               
                     (11)
                  
                  
                     Grecia a fost de acord ca prezenta decizie să fie adoptată și notificată în limba engleză,
                  
               ADOPTĂ PREZENTA DECIZIE:
         
            Articolul 1
            Grecia este autorizată să aplice o prelungire cu o lună a perioadei cuprinse între 1 septembrie 2020 și 30 iunie 2021, menționată la articolul 10 alineatul (1) din Regulamentul (UE) 2021/267.
         
         
            Articolul 2
            Prezenta decizie se adresează Republicii Elene.
         
         
            Adoptată la Bruxelles, 30 iunie 2021.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 60, 22.2.2021, p. 1.
         
            (2)  Directiva 2004/49/CE a Parlamentului European și a Consiliului din 29 aprilie 2004 privind siguranța căilor ferate comunitare și de modificare a Directivei 95/18/CE a Consiliului privind acordarea de licențe întreprinderilor feroviare și a Directivei 2001/14/CE privind repartizarea capacităților de infrastructură feroviară și perceperea de tarife pentru utilizarea infrastructurii feroviare și certificarea siguranței (Directiva privind siguranța feroviară) (JO L 164, 30.4.2004, p. 44).